แห่จองกองทุนบีทีเอสเคาะขาย10.80บ.
กองทุนโครงสร้างพื้นฐานบีทีเอส โกรท เคาะราคาขายสูงสุดที่ 10.80 บาทต่อหน่วย ผลตอบรับล้นหลาม รายย่อยแห่จองสูง 1.6 หมื่นล้านบาท
5 เม.ย. 2556

กองทุนโครงสร้างพื้นฐานบีทีเอส โกรท เคาะราคาขายสูงสุดที่ 10.80 บาทต่อหน่วย ผลตอบรับล้นหลาม รายย่อยแห่จองสูง 1.6 หมื่นล้านบาท
บริษัท บีทีเอส กรุ๊ป โฮลดิ้งส์ ร่วมกับ บริษัทหลักทรัพย์จัดการกองทุนรวม (บลจ.) บัวหลวง บริษัทหลักทรัพย์ ภัทร, Morgan Stanley &amp; Co. International Plc. และ UBS AG ประกาศราคาเสนอขายสุดท้ายของหน่วยลงทุน กองทุนรวมโครงสร้างพื้นฐานระบบขนส่งมวลชนทางราง  บีทีเอสโกรท หรือ BTSGIF ที่ 10.80 บาทต่อหน่วย ซึ่งเป็นราคาสูงสุดของช่วงราคาเสนอขายเบื้องต้น ที่ราคา 10.40 - 10.80 บาท ต่อหน่วย เป็นผลจากการตอบรับและความสนใจในการลงทุนอย่างล้นหลามจากทั้งนักลงทุนรายย่อยในประเทศและนักลงทุนสถาบันทั่วโลก
การเสนอขายหน่วยลงทุนในครั้งนี้ มีมูลค่า 62,510.4 ล้านบาท ซึ่งถือเป็นหนึ่งในการเสนอขายหน่วยให้แก่ประชาชนครั้งแรก (IPO) ที่มีมูลค่าการเสนอขายสูงที่สุดในประวัติศาสตร์ของประเทศไทยและเป็น IPO ที่ใหญ่ที่สุดเป็นอันดับ 3 ของโลกในปีพ.ศ. 2556 โดยประมาณการอัตราเงินที่จ่ายคืนแก่ผู้ถือหน่วยในปีแรก ตามหนังสือชี้ชวน อยู่ที่ 5.8% 
การเสนอขายหน่วยลงทุนได้รับความสนใจจองซื้อจากผู้จองซื้อทั่วไป (นักลงทุนรายย่อย) ในประเทศและนักลงทุนสถาบันทั่วโลกเป็นจำนวนสูงกว่าที่คาดการณ์ไว้อย่างมากแม้ปัจจุบันสถานการณ์เศรษฐกิจและตลาดหลักทรัพย์โลกมีความผันผวน โดยมีจำนวนใบจองซื้อจากผู้จองซื้อทั่วไป (นักลงทุนรายย่อย) กว่า 56,900 ใบจองคิดเป็นมูลค่าประมาณ 16,000 ล้านบาท ซึ่งนับเป็นจำนวนสูงสุดเป็นประวัติการณ์นับตั้งแต่มีการเสนอขายหลักทรัพย์ให้แก่ประชาชนทั่วไปเป็นครั้งแรกในประเทศไทย 
ทั้งนี้ ผู้จองซื้อทั่วไปสามารถตรวจสอบผลการจัดสรรหน่วยลงทุนได้ตั้งแต่เวลา 12.00น. ของวันที่ 6 เม.ย.2556 เป็นต้นไป โดยลูกค้าของบริษัทหลักทรัพย์ ภัทร และลูกค้าธนบดีของธนาคารเกียรตินาคิน สามารถตรวจสอบผลการจัดสรรได้ที่บริษัทหลักทรัพย์ ภัทร ผู้จองซื้อทั่วไปรายอื่นๆ สามารถตรวจสอบผลการจัดสรรได้ผ่านทางเว็บไซต์ของบริษัท เซ็ตเทรด ดอทคอม (www.settrade.com) และของผู้สนับสนุนการขายหน่วยลงทุนทั้ง 5 ราย ประกอบด้วยธนาคารกรุงเทพ (www.bangkokbank.com หรือ โทร 1333) ธนาคารกรุงไทย (www.ktb.co.th หรือ โทร 1551) ธนาคารกรุงศรีอยุธยา (www.krungsri.com หรือ โทร 1572) ธนาคารกสิกรไทย (www.kasikornbank.com หรือ โทร 0 2888 8888) และธนาคารซีไอเอ็มบีไทย (www.cimbthai.com หรือ โทร 0 2626 7777) 
สำหรับผู้จองซื้อทั่วไปที่ไม่ได้รับการจัดสรรหน่วยลงทุนไม่ว่าทั้งหมดหรือบางส่วน จะได้รับเงินคืนภายใน 14 วันหลังจากวันสุดท้ายของการเสนอขายหน่วยลงทุน
นอกจากนี้คาดว่าหน่วยลงทุนของ BTSGIF จะเริ่มทำการซื้อขายในตลาดหลักทรัพย์แห่งประเทศไทยเป็นวันแรก ในวันที่ 19 เม.ย.2556 โดยจะทำการซื้อขายภายใต้กลุ่มกลุ่มอุตสาหกรรมบริการ หมวดธุรกิจขนส่งและโลจิสติกส์ โดยใช้ตัวย่อหลักทรัพย์ว่า “BTSGIF”